text: Vejles borgmester har skadet Venstre 
  01 juni 2012 kl. 11.37
  Vejles Venstre-borgmester Arne Sigtenbjerggaard er enig i, at hans udtalelser kan skade Venstre. Og det var bestemt ikke meningen, siger han.
  I Berlingske har Arne Sigtenbjerggaard advaret partiformand Lars Løkke Rasmussen mod at være for stædig i forhandlingerne om skattereform.
  Det har han gjort sammen med andre venstrefolk, og det har fået folketingsmedlem Martin Geertsen til at skrive på sin blog:
  - De beder os reelt om at give regeringen kort på hånden, som kan svække vores egen position. Og det i en grad, som risikerer at spænde ben for de skattelettelser, som Danmark har så hårdt brug for, skriver Martin Geertsen. 
  - Det vil jeg give ham fuldstændig ret i. Man bliver sat ind i en kontekst, man ikke regner med, og han har helt ret, rent taktisk, siger Arne Sigtenbjerggaard ifølge Ritzau.
  Martin Geertsen skriver også:
  - Lad det være sagt lige ud: Venstre har ikke behov for venner, som reelt danser efter vores modstanderes pibe og beder os om at give køb på vores - vel fortsat fælles - politiske ønske om lavere skat.
  